তাপপ্রবাহ, রাজ্যগুলিকে সতর্ক করল কেন্দ্রীয় সরকার

ওয়েব ডেস্ক: মার্চেই যা গরম! সূর্যের তেজ ভোগাতে শুরু করেছে। তারই মধ্যে কেন্দ্রীয় সরকারের তরফে এবার প্রচণ্ড গরমের সতর্কতা (Heatwave Alert)। সব রাজ্য (State) ও কেন্দ্রীয় শাসিত অঞ্চলকে (Union Territories) এই সতর্কতা পাঠানো হয়েছে। স্বাস্থ্য পরিষেবায় যাতে উপযুক্ত ব্যবস্থা বজায় থাকে সেজন্য এই নির্দেশিকা। মার্চ মাস থেকেই কেন্দ্রীয় সরকারের ইন্টিগ্রেটেড হেল্থ ইনফর্মেশন প্ল্যাটফর্মে (Integrated Health Information Platform) গরমে অসুস্থ রোগীর, হিট স্ট্রোকের রিপোর্ট উঠে আসছে। বৃহস্পতিবার কেন্দ্রীয় স্বাস্থ্য সচিব পুণ্য সলিলা শ্রীবাস্তব সব রাজ্যের স্বাস্থ্য সচিবকে ও কেন্দ্রীয় শাসিত অঞ্চলের উপদেষ্টাদের সতর্ক করেছেন। তিনি প্রচণ্ড গরমে স্বাস্থ্যের উপর এর প্রভাব মোকাবিলা করতে সতর্ক করেছেন। আসন্ন গরমে প্রস্তুতি খতিয়ে দেখতে বলা হয়েছে। ইতিমধ্যে দেশের কয়েকটি জায়গায় অত্যধিক গরম শুরু হয়েছে। সেই প্রেক্ষিতে আরও খারাপ পরিস্থিতির জন্য তৈরি থাকতে বলা হয়েছে।

বলা হয়েছে, রাজ্য ও কেন্দ্রীয় শাসিত অঞ্চলগুলি মেডিক্যাল অফিসারদের, স্বাস্থ্যকর্মীদের তাপে অসুস্থতার ক্ষেত্রে সংবেদনশীলতা বাড়াতে হবে। এর জন্য প্রশিক্ষণ দিতে হবে। এনসিডিসির ব্যবহার করা ম্যানুয়াল এক্ষেত্রে প্রশিক্ষণে ব্যবহার করা যেতে পারে। প্রয়োজনীয় ওষুধ যাতে মজুত থাকে তার ব্যবস্থা রাখতে হবে। তার মধ্যে আছে ইন্ট্রাভেনাস ফ্লুয়িড, আইসপ্যাক, ওআরএস। সব জায়গায় পর্যাপ্ত পানীয় জল মজুত রাখতে হবে। ইলেক্ট্রিসিটি সংযোগ ব্যবস্থায় নজর রাখতে হবে।

আরও পড়ুন: প্রথম উল্লম্ব সমুদ্র ব্রিজের উদ্বোধন করবেন মোদি

আইএমডির বিজ্ঞানী সোমা সেন রায় এএনআইকে বলেন, স্বাভাবিক হিটওয়েভের চেয়ে বেশি হিটওয়েভের দিন এবার দেখা যেতে পারে। বিশেষ করে পশ্চিম ও পূর্ব ভারতে। উত্তর পশ্চিম ভারতে ৫-৬টি হিটওয়েভের দিন দেখা যায়। এবার তার থেকে বেশি দেখা যেতে পারে। এবার তা ১০ থেকে ১২ দিন হতে পারে।